Izvor: N1

Prodaja Univerziteta Megatrend, bukvalno preko noći, samo dan nakon emitovanja dokumentarnog filma na N1 o fakultetskoj diplomi koju je tamo stekao ministar policije, iz dana u dan deluje sve bizarnije. Kako je pokazalo istraživanje N1, rukovodstvo kompanije koja je navodno preuzela Megatrend teško da je moglo da isplati novac za kupovinu, iz prostog razloga jer ti ljudi - ne postoje.

Ko stoji iza konzorcijuma koji je, po tvrdnjama bivšeg vlasnika Miće Jovanovića, kupio Univerzitet Megatrend? Rukovodstvo investicionog fonda EFAS, po svemu sudeći, prilično je svestrano. Potpredsednik ove svetske kompanije Nikolas Bahmir, pored biznisa bavi se i obrazovanjem, odnosno predaje na jednom američkom univerzitetu, jedino što se tamo zove Bernard Florival Martins, a u slobodno vreme je i agent za nekretnine sa ličnom kartom na ime Pitera Ruka.

Mlada nada kompanije koja je kupila Megatrend i njen glavni operativac Markus Johanesberg, takođe je i geograf, jedino što se na tom poslu odaziva na ime Kuper Res, dok Kim Stern, još jedan od rukovodilaca Megatrenda, reklamira jednu zubarsku organizaciju.

Iako je jasno da su u pitanju fotografije koje svako može da kupi na internetu, odnosno da ljudi pod navedenim imenima ne postoje, bivši rektor Megatrenda misli da se sa jednim od njih čuo telefonom.

N1: Ko je Nikolas Bahmir, koji je potpredsednik EFAS World?

"Ne znam ko je. Ja sam u celoj ovoj priči jednom s njim razgovarao. Otprilike devetnaest meseci koliko traju pregovori, sve to vreme je dolazio samo Dejan Đorđević", kazao je Mića Jovanović.

N1: A razgovarali ste sa Nikolasom Bahmirom?

"Mislim da je on bio s nekim ko je bio iz tog konzorcijuma".

N1: Je l' bio tamo Markus Johanesberg ili Kim Stern?

"Ne znam to da vam kažem".

N1: Gospodine Jovanoviću, u pitanju su izmišljene ličnosti, zar ne?

"Pa...nisam siguran. Ne bih mogao to da tvrdim", rekao je Jovanović.

Osim lažnog rukovodstva, ispostavilo se da ni konzorcijum investicionih fondova koji je kupio Megatrend, niti je konzorcijum, niti je investicioni, niti je fond. Novi v.d. rektor Megatrenda Dejan Đorđević, naime, registrovao ga je kao običnu firmu, sa minimalnim osnivačkim kapitalom.

"Društvo sa ograničenom odgovornošću na čijem čelu se nalazi gospodin Đorđević registrovano je za kancelarijske usluge, trgovinu, za uvoz i izvoz mašina za kopiranje i tonera, kao i za trgovinu automobilima", navodi novinarka Natalija Miletić.

Đorđević je odbio da govori za N1, rekavši da još uvek nema odobrenje nemačkih kolega da izlazi u javnost.

Čovek od koga je kupio Univerzitet za 56 miliona evra, sa obavezom da uloži još 150 miliona, kaže da je imao dileme u vezi sa Đorđevićevom ulogom u poslu, ali ga nije zanimalo da proveri da li je kupac zaista investicioni fond.

"Ja to nisam proveravao, jer me nije zanimalo. Mi smo imali čvrst dogovor, napravili smo ozbiljan ugovor koji je overen kod notara, sa svim garancijama", kaže Mića Jovanović.

N1: Kako mislite da ga prodate za 56 miliona evra kada niste proveravali kome ga prodajete?

"Ja bih vama prodao kad biste mi dali tolike pare. Uopšte me ne zanima ko kupuje. Deponovano je oko tridesetak miliona evra na escrow račun kao garancija da će posao da se završi", navodi bivši vlasnik Megatrenda.

N1: Gospodine Jovanoviću, da li je ovo fantomska prodaja firme?

"Ne, definitivno nije fantomska prodaja, firma se stvarno prodaje", uveravao je Jovanović.

Novinarka koja godinama istražuje poslovanje Megatrenda nije uverena u Jovanovićevu verziju priče. Ipak, smatra da od sumnji u fantomsku prodaju postoji mnogo značajnija tema.

"Umesto da se sada bavimo ovom verovatno lažnom prodajom i lažnim nemačkim investicijama, mislim da je vreme da se Tužilaštvo pozabavi Megatrendom. Ne samo Megatrendom, već i Nacionalnim savetom za visoko obrazovanje, Nacionalnim telom za akreditaciju, koji su direktno ili indirektno odgovorni za to što Megatrendu još uvek nije oduzeta akreditacija", izjavila je Natalija Miletić.

Mića Jovanović najavio je da Srbiju napušta narednog četvrtka - seli se u svoju kuću na Azurnoj obali a na Megatrendu, kaže, ostaje kao specijalni savetnik novog rektora.